sterre en seeperde: muis in die huis
muis in die huis
Die klein karnallie het twee piepklein gaatjies gevreet in elke hoek van die sif voor ons kamervenster.
Nou en dan sien ons me. Muis die huis binnesluip uit die hoeke van ons oe. Ek voel te aardig om haar in 'n muisvalletjie te vang. Ek kan nie daardie klapgeluid vat en die gedagte dat ek haar dood veroorsaak het nie en wat as sy ly? O nee goeie aarde, dit kan ek nie doen nie.
Ons het nou al gewonder wat ons kan doen wat menslik sal wees.
Vanoggend toe sien ek hierdie oulike 'kunstige' muisvalletjies, wat ook nie die muis sal beseer nie.
Ek dink egter nie almal sal werk nie...
Kyk hier hoe oulik. Karis se storie oor tienerseks Hoofstuk 2 Deel 1 – Finesse Meisie
“is dit nou die tyd om hier aan te kom?” vra Mia toe Karl-hulle by die motor aankom waar sy en Karis staan en wag. “Dis al halfelf!”
“Sorry, sorry, sorry,” maak Karl verskoning, “in die vakansie gaan dinge maar effens stadig!”
“Speak for yourself!” sê Conrad. “Ek ken my tyd!”
“Hoekom kom jy dan ook nou eers hier aan? Ons het al biltong geword in die son!” antwoord Karis hom dadelik.
“Meisies moet hulle plek ken, hulle moet weet ons is die moeite werd om voor te wag,” sê Conrad en lag vir sy eie grap.
“Jy sal jou wat verbeel. Wat maak julle ouens nou so spesiaal?” merk Mia aspris op.
“Om te begin, wil julle hê ons moet julle iets leer wat julle nie kan doen nie. In elk geval, gee ’n bietjie tyd en dan leer ons julle dalk nog meer dinge wat julle nie weet nie!” Karl kyk betekenisvol in Mia se oë terwyl hy praat.
“Kom ons hou op nonsens praat en gaan strand toe. Sit asseblief hierdie koelhouer in die kattebak,” beveel Karis. “Ons waarde gaan julle agterkom as julle honger is!”
“Heng, julle is cool girls! Ek hou by die minuut meer van julle!” lag Conrad.
“Waar is Lara? Gaan sy nie ook saam nie?” vra Karis nou.
“Nee, dink julle ons piekel ons babasuster oral met ons saam? No way!” sê Karl. “Lyk my julle het nog baie te leer van die dating scene.”
“My wêreld, Karis, hierdie is ’n date en ons weet dit nie eers nie,” sê Mia kamtig verstom en lag na Karl se kant toe.
Sonder dat ’n woord verder gesê word, klim Mia voor langs Karl in en Karis sit agter by Conrad. Van die eerste oomblik af is daar ’n sterk vibe tussen Karl en Mia.
By die strand pak hulle alles af en kry ’n plekkie om hulle tuis te maak. Dit is nog vakansietyd en op so ’n lekker dag is daar baie vakansiegangers op die strand.
“Kom, dit is tyd vir julle eerste les,” sê Conrad en trek Karis aan haar arm op. Hulle word eers gewys hoe om hulle liggaamshouding reg te kry en hoe om van waar hulle op die maag op die plank lê, in ’n staande posisie te kom. Hulle moet dit alles eers bemeester voordat hulle die water kan trotseer. Mia is ernstig om te leer branderry, maar Karis merk op dat dit met moeite is dat sy Karl se hande op haar kaal middellyf kan ignoreer en aan sy instruksies aandag gee. Sy kan nogal Mia se probleem verstaan. Karl is ongelooflik sexy! Karis ken vir Mia. Voor die dag om is, gaan sy en Karl mekaar soen, dit weet sy.
Karis is maar skrikkerig vir die branderplank. Sy het van nature nie so baie waagmoed soos Mia nie en kyk altyd eers die kat goed uit die boom voor sy iets doen. Eintlik verskil die twee sussies baie. Hulle dink soms heeltemal verskillend oor dinge. Karis is baie ernstiger en heg meer waarde aan vriendskap en liefde. Mia is ingestel op die oomblik se plesier. Sy is altyd bang haar kans gaan verby. Soms maak sy keuses ten koste van haar vriendskappe, iets wat Karis ten sterkste afkeur. Vir die lekkerte om vriende in die huis langsaan te hê, sal ’n verhouding met een van die ouens vir Karis nie wenslik wees nie, maar voor hierdie week om is, sal Mia waarskynlik iets met Karl aan die gang hê. Dit sien Karis klaar. Sy hoop nie dit gaan uiteindelik hulle vriendskap met die seuns beëindig nie, maar sy sal niks daaraan kan doen nie. Mia is Mia.
“Conrad, ek kan nie,” sê Karis op ’n slag met ’n bewende stemmetjie. “Sê nou ek verdrink?”
“Liewe aarde, Karis, jy’s ’n scared cat. Ek gaan mos naby jou bly en, let’s face it, soutwater gaan jy vandag sluk. Niemand doen dit perfek van die begin af nie. Nie eers wêreldkampioene nie.”
Hulle sien ook hoe Mia en Karl die see ingaan. Sy kom wankelrig regop op die plank en val byna onmiddellik om.
“As Mia nie kan nie, hoe dink jy sal ek dit kan doen?” kla Karis paniekerig.
“Gee dit ’n kans, Karis. Jy sal sien!” troos Conrad.
Na ’n paar probeerslae kry Mia dit reg om bo te bly en ’n brander ’n entjie te ry. Sy lyk nog of sy iets probeer bekruip en het glad nie die stylvolle houding van ’n Layne Beachly nie, maar vir ’n paar sekondes was sy bo. Sy het ook glad nie illusies om wêreldkampioen te word nie. Sy kom uit die see gehardloop en is baie ingenome met haarself.
“Het jy dit gesien, Karis? Ek kon vir ’n rukkie bo bly!” sê Mia opgewonde.
“Dit was nou nie ’n rekordtyd nie, maar ek het gesien. Dis meer as wat julle by my gaan kry!” antwoord Karis.
“Kom, Scared Cat, kom wys van watter stoffasie jy gemaak is!” roep Conrad en Karis volg hom huiwerig die water in.
Toe Karis saam met Conrad wegstap, hoor sy hoe Mia laggend vir Karl sê: “Marie Antoinette het seker met meer entoesiasme na die guillotine gestap om haar kop te laat afkap as wat Karis nou die surfboard benader!”
Karis sukkel om met die plank die see in te roei. Dit is ’n gestoei om bo te bly. Sy kom op haar knieë, word deur ’n brander betrap en duik kop eerste die see in. Haar oë brand, sy is nie seker of dit van die sout water of trane is nie. Dan word sy kwaad vir haarself. Sy weet sy moet net harder probeer.
Dan staan sy regop en vang die brander net reg!
“Ek kry dit reg, ek kry dit reg!” gil sy vir Conrad, wat van die strand af niks bo die gedruis van die branders kan hoor nie. Hy gooi egter ’n tevrede duim in die lug en lyk baie in sy skik met sy leerling se goeie vordering. Toe sy weer aftuimel, sê sy moedeloos vir haarself dat dit wraggies moeilik is. Sy wonder of sy ooit met hierdie besigheid gaan regkom.
Mia gaan ook weer in. Na nog ’n paar probeerslae kry hulle albei dit reg om vir ’n oomblik bo te bly. Dit is al klaar vir hulle ’n wonderwerk!
Later lê Karis en Mia op hulle handdoeke en verkyk hulle aan Karl en Conrad se vernuf op die branderplanke.
“Wanneer gaan ons so goed wees?” vra Mia.
“Nee, my sus, ek het nie sulke illusies nie! Dis pret om te probeer, maar los die groot dinge maar vir ander!” antwoord Karis.
“Heng, julle is goed,” sê Mia bewonderend toe die twee later uitasem langs hulle neerval.
“Dit kom van jare se oefening. ’n Mens word nie ’n pro in een dag nie,” sê Karl.
“Het julle al vir Kelly Slater op TV gesien surf?” vra Conrad.
“Is hy ’n wêreldkampioen of iets?” vra Karis.
“Julle weet darem niks van surf af nie! Ja, Kelly Slater is die wêreld-kampioen. Hy was kampioen in 1992, 1994-1998 en weer in 2005 en 2006. Is dit nie amazing nie? Ons sal ’n plan moet maak om julle beter ingelig te kry!” sê Karl.
“O, ek weet darem ‘hang ten’ is nie net ’n klerenaam nie, maar beteken dat jy tien tone oor die voorkant of neus van jou surfboard laat hang!” sê Karis triomfantlik. “O ja, en as jy net vyf tone laat oorhang, is dit ‘hang five’,” voeg sy by.
“Wow, ons gaan nie eers vra hoe jy dit weet nie. Tien uit tien vir daardie een,” sê Conrad spottend.
“Nou vir die koeldrank waarmee julle so gespog het!” sê Karl.
“Hier is worsbroodjies, biltong en vrugte. Wil julle dalk nou iets hê?” vra Mia.
“Dis nou ’n simpel vraag. Natuurlik wil ons iets hê, ons is honger gebore!” sê Karl.
Grootkop? Wie, ek?
Soen hom suster!